OpenLLM-France/wikimedia huggingface dataset:
# Itome (mitologia)

Itome (en grec antic Ἰθώμη) va ser, segons la mitologia grega, una nimfa de la muntanya homònima a Messènia.
Una tradició local explicava que havia estat encarregada de tenir cura de Zeus infant, amb una altra nimfa anomenada Neda. Les dues tenien el costum de banyar-lo cada dia a la font anomenada Clèpsidra, que era a prop. A la rodalia va existir un temple dedicat a Zeus Itomeu, on s'hi portava aigua de la font Clèpsidra cada dia. Zeus Itomeu donava oracles.

## Referències

* ↑ Grimal, Pierre. Diccionari de mitologia grega i romana. Barcelona: Edicions de 1984, 2008, p. 299. ISBN 9788496061972.
# Itoïta

La itoïta és un mineral de la classe dels sulfats. Rep el seu nom en honor de Tei-Ichi Ito (1898-1980), professor de mineralogia i cristal·lografia a la Universitat de Tòquio.

## Característiques

La itoïta és un sulfat de fórmula química Pb₃GeO₂(SO₄)₂(OH)₂. Cristal·litza en el sistema ortoròmbic, formant cristalls aciculars de color blanc. Els cristalls són una mica blanquinosos en comparació amb la transparent fleischerita. És significatiu que els índexs de refracció de la itoïta són molt més alts que la fleischerita. Se suposa que el material tipus de Harvard és una barreja de les dues espècies. És un mineral isostructural amb l'anglesita.
Segons la classificació de Nickel-Strunz, la itoïta pertany a «07.B - Sulfats (selenats, etc.) amb anions addicionals, sense H₂O, amb cations grans només» juntament amb els següents minerals: sulfohalita, galeïta, schairerita, kogarkoïta, caracolita, cesanita, aiolosita, burkeïta, hanksita, cannonita, lanarkita, grandreefita, chiluïta, hectorfloresita, pseudograndreefita i sundiusita.

## Formació i jaciments

Va ser descoberta a la mina Tsumeb, a la regió d'Otjikoto, a Namíbia, on sol trobar-se associada a altres minerals com: tennantita, plumbojarosita, mimetita, fleischerita, dolomita i cerussita. Es tracta de l'únic indret on ha estat trobada aquesta espècie mineral.

## Referències

* ↑ «Itoite» (en anglès). Mindat. [Consulta: 9 juliol 2017].
# Ignasi Corrons

Ignasi Corrons (Manresa, 1808 - Nàpols, 1874) fou president de Montserrat (1853-1855).
Monjo de Montserrat des del 1826. Durant l'exclaustració de 1835 es refugià a Montecassino fins que el 1841 fou nomenat superior del priorat montserratí de Nàpols, on residí fins a la mort, llevat dels anys 1853-1855, que ocupà accidentalment la presidència de Montserrat. En aquest curt període topà amb immenses dificultats fins que s'embarcà novament cap a Itàlia.
És autor de l'extens poema titulat Joan Garí, l'ermità de Montserrat (Manresa, 1868).

## Referències

* 1 2 Massot i Muntaner, Josep. Els creadors del Montserrat modern: cent anys de servei a la cultura catalana. Volum 23 de Biblioteca Serra d'or. L'Abadia de Montserrat, 1979. ISBN 8472023370.
# Isidre Prunés

Isidre Prunés és el nom dels següents personatges:
* Isidre Prunés i Serrabassa (1926 - 2013) entrenador i impulsor del Club Natació Vilafranca
* Isidre Prunés i Magrans (1948 - 2014), escenògraf i pedagog català.
# Ittihad-i Muhammedi Djemiyyeti

İttihad-ı Muhammedî Cemiyeti (Unió Islàmica) fou una organització política i religiosa otomana. Va ser fundada el 5 d'abril de 1909 (oficialment, però de fet s'hauria format el 6 de febrer de 1909) dirigida per Derviş Vahdeti, director del diari Volkan. El formaven molts ulemes i persones que estaven en contra del modernitzant Comité Unió i Progrés CUP (İttihad ve Terakki Cemiyeti). El seu naixement va coincidir amb la caiguda del gran visir Kamil Paixà i la campanya de l'oposició liberal contra el CUP. La seva propaganda va inquietar al govern i fou refutada pel shaykh al-Islam i es van enviar al parlament dues lleis de premsa que pretenien acabar amb el diari Volkan. Aquesta propaganda havia guanyat suport a l'exèrcit. La mort i funerals d'Hasan Fehmi, periodista d'oposició (7 i 8 d'abril) va encendre els ànims. Les tropes de la capital van donar un cop d'estat la nit del 12 al 13 d'abril. La rebel·lio fou sufocada al cap de poc per tropes enviades de Salònica (el 3r Exèrcit) i el moviment İttihad-ı Muhammedî Cemiyeti fou prohibit. Derviş Vahdeti i altres líders foren arrestats i penjats.

## Bibliografia

* A. Sarrou, La jeune Turquie et la revolution.
# Itti-Ili-nibi

Itti-Ili-nibi va ser el segon rei de la I Dinastia del País de la Mar que va regnar la zona sud de Mesopotàmia en unes dates desconegudes, posteriors al 1720 aC. El seu nom, Itti-Ili-nibi, és accadi, i significa "el meu nom és amb déu".
Aquest rei només es coneix a partir de cròniques posteriors al seu regnat. Va succeir Iluma-ilum i se suposa que va regnar durant 57 anys.

## Referències

* ↑ Boivin, Odette. The first dynasty of the Sealand in Mesopotamia. Boston: Walter de Gruyter Inc., 2018, p. 34-35, 38. ISBN 9781501516399.
# Interval unitat

En matemàtiques, el terme interval unitat s'usa sovint per a referir-se a l'interval tancat [0,1], és a dir, el conjunt dels nombres reals que són més grans o iguals que 0 i més petits o iguals que 1. Sovint es representa per I. L'interval unitat apareix sovint en temes d'anàlisi i topologia, i de manera important en la teoria de l'homotopia.
Menys sovint, el terme interval unitat s'usa per als altres intervals d'origen 0 i extrem 1: els intervals semioberts ]0,1], [0,1[ i l'interval obert ]0,1[.

## Propietats

L'interval unitat [0,1] és un espai mètric complet. Com a espai topològic, és compacte, arc-connex i localment arc-connex. També és contràctil, i en particular simplement connex.
L'interval unitat és una varietat analítica unidimensional amb vora; la seva vora és el conjunt {0,1}. També està dotat d'una orientació estàndard, la que va de 0 a 1.
L'interval unitat és un conjunt totalment ordenat i un reticle complet (cada subconjunt de l'interval unitat té suprem i ínfim).

## Aplicacions

La recta real estesa es construeix de manera que és homeomorfa a l'interval unitat.
El cub de Hilbert s'obté prenent un producte topològic d'una quantitat numerable de còpies de l'interval unitat.
El concepte d'homotopia formalitza la idea de deformar contínuament un espai topològic o una aplicació contínua. El paràmetre de la deformació acostuma a ser un nombre real t ∈ [0,1], de manera que l'interval unitat apareix pertot dins la teoria de l'homotopia.

## Generalitzacions

De vegades es fa servir el terme de "interval unitat" per referir-se a objectes que tenen un paper en diverses branques de les matemàtiques de manera anàloga al que exerceix l'interval [0,1] en la teoria de l'homotopia.

## Referències

* Robert G. Bartle, 1964, The Elements of Real Analysis , John Wiley & Sons.
* Nicolas Bourbaki, Éléments de mathématique: Topologie générale.

## Vegeu també

* Circumferència goniomètrica
* Quadrat unitat
* Vector unitari
# Izabal

Izabal és un departament que està situat a la regió nord-Oriental de Guatemala. Limita al Nord amb el departament d'El Petén, Belize i el mar Carib; al Sud amb el departament de Zacapa; a l'Est amb la República d'Hondures; i a l'Oest amb el departament d'Alta Verapaz. La capçalera departamental, Puerto Barrios, es troba a una distància de 308 km de la capital nacional. En el centre del departament es troba el llac Izabal, el més gran de Guatemala.

## Idioma

L'idioma oficial i més parlat és el castellà, no obstant això, des de 1800 s'alterna l'idioma garífuna que és el resultat del mestissatge de tres grups ètnics : els indis caribs que són naturals d'aquestes illes, els arawacs procedents de l'Amèrica del Sud i els negres africans. A Estor i part de Livingston també es parla el kektxí, ja que la part occidental d'aquest departament ha estat habitada per l'ètnia del mateix nom.

## Àrees protegides

A Izabal existeixen diverses zones que s'han denominat àrees protegides, entre les quals estan:
* El Refugi de Vida Silvestre Punta de Manabique, amb 132.900 hectàrees, coadministrat per FUNDARY:
* La Reserva de la Biósfera de las Minas, con 96.000 ha, administrada pels Defensores de la Naturaleza;
* El Parqc Nacional Bahía de Santo Tomás, amb 1.000 ha, administrada per CONAP;
* La Reserva Protectora de Manantiales Cerro San Gil, amb 45.000 hectàrees, administrada per FUNDAECO;
* La Reserva Biològica de Río Dulce, amb 7.200 hectàrees, que administra CONAP;
* El Biòtop protegit del Manatí Chocón Machacas, amb 6.265 ha que administra CECON-USAC;
* Reserva Natural Privada el Higuerito, con 1.266 ha, la cual és administrada por Juan Antonio Paz;
* La Reserva Natural privada Río Blanco, amb 136 ha que administra Agro-industrias;
* El Refugi de Vida Silvestre Bocas del Polochic, amb 20.760 ha que administren els Defensores de la Naturaleza;
* La Sierra de Ílas Minas amb 140.300 ha que administren els Defensores de la Naturaleza;
* Monument Natural Quiriguá, amb 34 ha que administra IDAEH; i
* El Parc Nacional Cuevas del Silvino, amb 8 ha que administra CONAP.

## Divisió administrativa

Aquest departament compta amb cinc municipis que són:
* Puerto Barrios.
* Livingston.
* El Estor.
* Morales.
* Los Amates.

## Enllaços externs

* Instituto Nacional de Estadística de Guatemala.
# Izabella Scorupco

Izabella Scorupco (nascuda Izabela Dorota Skorupko; 4 de juny de 1970) és una actriu, cantant i model polonesa-sueca. És més coneguda per haver interpretat a una noia Bond, Natalya Simonova, a la pel·lícula de James Bond de 1995 GoldenEye. També és coneguda per la seva versió de la cançó de Shirley & Company "Shame, Shame, Shame", que es va publicar el 1992 i es va convertir en un èxit europeu.

## Vida

Scorupco va néixer a Białystok, Polònia, el 1970, essent fill de Lech, un músic, i Magdalena Skorupko, una metgessa. Quan tenia un any, els seus pares es van separar i ella es va quedar amb la seva mare. El 1978 es van traslladar a Bredäng a Estocolm, Suècia, on Scorupco va aprendre a parlar suec, anglès i francès.
El 25 de desembre de 1996, Scorupco es va casar amb el jugador polonès d'hoquei sobre gel Mariusz Czerkawski. Van tenir una filla junts, Julia (nascuda el 16 de setembre de 1997). Es van divorciar el 1998.
El 30 de gener de 2003, Scorupco es va casar amb un nord-americà, Jeffrey Raymond; tenen un fill, Jakob (nascut el 24 de juliol de 2003). Es van divorciar el 2015. Ara viu a Los Angeles i Nova York. Des del 2017, Scorupco ha mantingut una relació amb Karl Rosengren. Es van casar el 6 d'octubre de 2019. El 2014, Scorupco es va convertir en ciutadana nord-americana.

## Referències

* ↑ ; Shimoda, Hans «Izabella Scorupco har en ny kärlek» (en suec). , 01-01-2018.
# Janick Gers

Janick Gers (Hartlepool, 27 de gener de 1957), és un dels tres guitarristes del grup britànic de heavy metal Iron Maiden, molt identificat amb els sons de l'antic rock dels 80.

## Carrera

Abans d'unir-se a la Donzella de Ferro, va ser el guitarrista principal de la banda White Spirit. Després va fer part de la banda Gillan, al costat del vocalista de Deep Purple Ian Gillan. Després de desfer-se aquest projecte, va estar en diversos grups fins que va tocar la guitarra a Tattooed Millionaire, el primer àlbum en solitari del cantant d'Iron Maiden Bruce Dickinson. Mentre estava gravant aquest disc, va acceptar una oferta per tocar a Iron Maiden en substitució d'Adrian Smith, que va abandonar el grup per dur a terme els seus altres projectes.

## Estil

Destaca pels seus solos ràpids i agressius, a més de ser un excel·lent compositor. Gers és molt estimat pel públic pel seu carisma sobre l'escenari. La seva influència principal és Ritchie Blackmore (antic guitarrista de Deep Purple i Rainbow, actual Blackmore's Night), com s'aprecia, a més en la forma de tocar, en els seus continus balls i poses divertides sobre l'escenari. Els esmentats moviments, li van portar una vegada a l'hospital inconscient per una forta caiguda en un concert en directe a Alemanya durant la gira de l'àlbum Brave New World.

## Discografia
### White Spirit

* White Spirit (àlbum)
* Midnight Chaser (single)
* Back to the Hrind (single)

### Gillan

* Double trouble
* Magic

### Gogmagog

* I will be there (maxi)

### Fish

* Vigil in a Wilderness of Mirrors

### Bruce Dickinson

* Tattooed Millionaire

### Iron Maiden

* No Prayer for the Dying (1990)
* Fear of the Dark (1992)
* A Real Live/Dead One (1993)
* The X Factor (1995)
* Virtual XI (1998)
* Ed Hunter (1999)
* Brave New World (2000)
* Rock In Rio (2002)
* Dance of Death (2003)
* Death on the Road (2005)
* A Matter of Life and Death (2006)

## Enllaços externs

* Pàgina Oficial de Iron Maiden.
# Itàlia nord-est (circumscripció del Parlament Europeu)

En les Eleccions al Parlament Europeu, Itàlia nord-est és una circumscripció del Parlament Europeu, que inclou les regions d'Emília-Romanya, Friül - Venècia Júlia, Trentino - Alto Adige, i Vèneto. Les altres circumscripcions són les d'Itàlia nord-oest, Itàlia central, Itàlia sud i Illes italianes.
Com les altres circumscripcions italianes, té només un objectiu de procediment d'elegir els diputats elegits dins de les llistes de partits, ja que la distribució d'escons entre els diferents partits es calcula a nivell nacional (anomenat Collegio Unico Nazionale, 'Circumscripció Nacional Única').

## Referències

* ↑ «Legislación electoral para las elecciones Europeas» (en castellà). Parlament Europeu.

## Enllaços externs

* European Election News by European Election Law Association (Eurela) Arxivat 2005-02-20 a Wayback Machine.
# Indústries Waldes

Les Indústries Waldes són un conjunt industrial del Poblenou de Barcelona, catalogat com a Bé Cultural d'Interès Local.

## Descripció

Ocupen un terç de l'illa delimitada pels carrers Ramon Turró, Badajoz i Àvila. L'antiga fàbrica de tractaments metal·lúrgics, actualment en funcionament, és un edifici fabril entre mitgeres formant façana als límits de carrer i creant uns patis al darrere. Té una composició simètrica i està formada per tres parts diferenciades per la seva alçada i funció; la part central de planta baixa més tres pisos, destinada a les oficines, i dues ales laterals d'una sola planta que alberguen la part productiva. Aquestes naus laterals presenten una interessant estructura amb pilars i jàsseres corbes de gelosia en acer laminat.
La façana del cos central queda definida per una sèrie de franges verticals que alternen l'obra vista, panys encoixinats i pilastres de pedra artificial, així com elements decoratius de ceràmica vidriada de color verd. Aquest cos central disposa de l'accés principal i organitza la resta de l'edifici.
En les façanes de les ales laterals es repeteix la mateixa composició però sense les pilastres. En canvi presenten unes obertures horitzontals separades per pilars que li donen una component vertical. Aquests pilars són d'obra vista amb capitells petris. Aquests cossos contrasten amb el cos principal per la seva component horitzontal equilibrat amb el ritme d'obertures horitzontals.
Artísticament destaquen els capitells de pedra artificial amb un escut rodejat d'elements florals noucentistes.
La teulada manté un criteri diferenciat segons cada part; el cos central té coberta plana mentre que en alguns dels cossos laterals de producció disposen d'una coberta de dent de serra amb il·luminació zenital.

## Referències

* ↑ «Industrias Waldes». Catàleg de Patrimoni. Ajuntament de Barcelona.
* 1 2 3 4 5 «Indústries Waldes». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.

## Enllaços externs

* «Indústries Waldes». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.
# Indústries Geyper

Indústries Geyper va ser una empresa fundada a València el 1945 per Antonio Pérez Sánchez (1918-2012). L'empresa va gaudir de gran èxit al mercat estatal en les dècades del 1970 i 1980 amb joguines com el ninot articulat Geyperman (1975), el conjunt de jocs de taula per a tota la família Juegos Reunidos o el joc de construcció Cadako, tot i que el seu primer gran èxit va ser el Nadal de 1954 amb un walkie-talkie inspirat en Flash Gordon.
Encara que l'empresa es va arruïnar el 1986 acabant amb l'embargament de la propietat, els Geyperman s'han seguit produint després de diversos intents d'altres empreses de rellançar el producte.

## Referències

* ↑ «Muere el padre de Geyperman y el 'walkie-talkie' de juguete». El Mundo, 22-03-2012. [Consulta: 22 agost 2022].
* ↑ Valero, Dani. «La sede de la juguetera Geyper albergará un edificio de pisos de lujo» (en castellà), 06-02-2018. [Consulta: 22 agost 2022].
* ↑ «Geyperman». [Consulta: 22 agost 2022].
* ↑ Bódalo, Sandra. «De los "Juegos reunidos" al "Geyperman"» (en castellà). Levante, 05-03-2012. [Consulta: 22 agost 2022].
# Iujno-Aleksàndrovka

Iujno-Aleksàndrovka (en rus: Южно-Александровка) és un poble del krai de Krasnoiarsk, a Rússia, que en el cens del 2010 tenia 970 habitants. Pertany al districte d'Ilanski.

## Referències

* ↑ Список населенных мест Сибирского края. Том II. Округа Северо-Восточной Сибири. Новосибирск. 1929
# Iuka (Mississipi)

Iuka és una població dels Estats Units a l'estat de Mississipi. Segons el cens del 2000 tenia 3.059 habitants.

## Demografia

Segons el cens del 2000, Iuka tenia 3.059 habitants, 1.325 habitatges, i 809 famílies. La densitat de població era de 122,3 habitants per km².
Dels 1.325 habitatges en un 25% hi vivien nens de menys de 18 anys, en un 44,8% hi vivien parelles casades, en un 13,4% dones solteres, i en un 38,9% no eren unitats familiars. En el 36,9% dels habitatges hi vivien persones soles el 17,4% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,13 i el nombre mitjà de persones que vivien en cada família era de 2,77.
Per edats la població es repartia de la següent manera: un 19,5% tenia menys de 18 anys, un 7,4% entre 18 i 24, un 23,4% entre 25 i 44, un 23,7% de 45 a 60 i un 26,1% 65 anys o més.
L'edat mediana era de 45 anys. Per cada 100 dones de 18 o més anys hi havia 72,1 homes.
La renda mediana per habitatge era de 24.082 $ i la renda mediana per família de 36.863 $. Els homes tenien una renda mediana de 30.449 $ mentre que les dones 20.658 $. La renda per capita de la població era de 17.261 $. Entorn del 16% de les famílies i el 20,4% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Iuka». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 8 agost 2010].
* ↑ «Geographic Comparison Table- Iuka». American Fact Finder. Oficina del Cens dels Estats Units, 12-01-2010.
# Iuka

«Iuka» té aquests significats:
* Iuka (Illinois)
* Iuka (Kansas)
* Iuka (Mississipi)
# Jex-Blake (cràter)

Jex-Blake és un cràter d'impacte en el planeta Venus de 31,6 km de diàmetre. Porta el nom de Sophia Jex-Blake (1840-1912), metgessa anglesa, i el seu nom va ser aprovat per la Unió Astronòmica Internacional el 1991.

## Referències

* ↑ «Jex-Blake». Gazetteer of Planetary Nomenclature. United States Geological Survey. [Consulta: 1r juliol 2017].

## Vegeu també

* Llista de cràters de Venus
# Jeyawati rugoculus

Jeyawati rugoculus és una espècie de dinosaure hadrosauroïdeu que va viure durant l'estatge del Turonià del Cretaci superior. Fou descrita l'any 2010, basant-se en fòssils trobats a l'estat americà de Nou Mèxic.
L'holotip, MSM P4166, fou descobert a la formació de Moreno Hill. Una anàlisi caldística indica que Jeyawati era més primitiu (basal) que Shuangmiaosaurus, Telmatosaurus, i Bactrosaurus, però més derivat que Eolambia, Probactrosaurus, i Protohadros.

## Referències

* 1 2 Wolfe, Douglas G. and Kirkland, James I. (2010). "A new basal hadrosauroid (Dinosauria: Ornithopoda) from the Turonian of New Mexico". Journal of Vertebrate Paleontology. 30(3): 799–812.
# Iolanda de Montfort

Iolanda de Montfort o Iolanda de Dreux (vers 1269 – 2 d'agost de 1322), fou comtessa de Montfort l'Amaury de ple dret, i reina d'Escòcia per matrimoni amb Alexandre III d'Éscòcia. Era filla de Robert IV, comte de Dreux, i de Beatriu de Montfort.
L'1 de novembre de 1285 es va casar en primeres noces amb Alexandre III d'Escòcia († 1286), rei d'aquest país, però no va tenir fills. Vídua es va casar en segones noces vers 1292 amb Artur II, duc de Bretanya, i va tenir:
* Joan II de Montfort (1293 † 1345), comte de Montfort que el 1341 va succeir al seu germanastre Joan III com a duc de Bretanya.
* Beatriu de Bretanya (1295 † 1384), dama de Hédé, casada el 1315 amb Guiu X de Laval († 1347)
* Joana (1296 † 1364), casada el 1323 amb Robert de Flandes († 1331), senyor de Cassel i comte de Marle.
* Alix de Bretanya (1298 † 1377), casada el 1320 amb Bucard VI († 1353), comte de Vendôme i de Castres.
* Blancae (1300, † jove)
* Maria (1302, † 1371), monja priora a Saint-Louis de Poissy.
Vídua el 1312 del seu segon marit Artur II, es va oposar durant força temps al seu fillastre Joan III en relació a la seva herència i al seu dot usufructuari. Va morir el 1322.

## Notes i referències

* ↑ Genealogia de Iolanda de Dreux a Medieval Lands
# Jameos del Agua

Els Jameos del Agua són unes cavitats subterrànies que es troben a la localitat d'Haria, al nord de l'illa de Lanzarote, a les Illes Canàries.

## Descripció

La seva formació és el resultat de l'activitat eruptiva del volcà Corona fa entre 3.000 i 5.000 anys. Aquesta erupció va formar un gran túnel volcànic de més de sis quilòmetres de llarg (de vegades anomenat túnel de l'Atlàntida) entre el con volcànic i l'oceà. Dos dels centres turístics més importants de Lanzarote estan instal·lats en ambdós costats del túnel. Aigües amunt, hi ha la cova de los Verdes, que permet un recorregut subterrani de més d'un quilòmetre i aigües avall, els Jameos del Agua són accessibles en un lloc dissenyat per César Manrique.

## Visita

El recorregut comença pel descens a l'interior del Jameo Chico per una escala de cargol. Vegetació i música ambiental donen a aquest lloc un ambient de calma. A continuació, la ruta condueix els visitants fins al llac de sal i aigua cristal·lina (Jameo Grande), on una paleta de colors espectaculars il·lumina el lloc, sobretot quan la llum del sol entra a través d'un forat al sostre de la cova.
Una porta d'enllaç permet creuar el llac subterrani i contemplar els petits crancs cecs i endèmics (Munidopsis polimorpha). La sortida del Jameo Grande es fa per una sèrie de terrasses de pedra volcànica.
El visitant es troba llavors a la zona dissenyada per César Manrique. Una piscina blanca sorprenent està envoltada de palmeres. A l'extrem occidental del Jameo Grande s'ha establert una sala de concerts amb una capacitat de 600 seients, amb una molt bona acústica. Unes escales en ziga-zaga condueixen el visitant a les terrasses amb vistes panoràmiques i el centre científic de la casa dels Volcans per a l'estudi de vulcanologia. Diverses sales mostren diferents temes sobre els volcans.

## Enllaços externs

* Centres d'Art, Cultura i Turisme Lanzarote - Jameos del Agua.
# Jamelia

Jamelia Niela Davis, més coneguda com a Jamelia (Birmingham, Anglaterra, 11 de gener de 1981) és una cantant de R&B anglesa de família jamaicana, criada al districte d'Aston.
Aconseguí èxit fora d'Europa en el 2003, amb la seua cançó "Superstar". Fou contractada per la discogràfica anglesa Parlophone Records UK als 15 anys, després d'impressionar als executius de la discogràfica amb les seues cançons a cappella.

## Referències

* ↑ Larkin, Colin. The Encyclopedia of Popular Music (en anglès). Omnibus Press, 2011-05-27. ISBN 978-0-85712-595-8.